상서지리금석

**상서지리금석**(尚書地理今釋)은 장정석(蔣廷錫,1669년~1732년)는 청나라 때 학사의 저자물이다.

# 원문

提要
--

欽定四庫全書　　　　經部二

尚書地理今釋　　　　書●提要

臣等謹案尚書地理今釋一卷國朝蔣廷錫撰廷錫字●孫常熟人康熙癸未進士官至大學士諡文肅是編乃其官內閣學士時所作首題

聖訓蓋儤直

內廷之日仰承

指授敬繕成帙者也其中訂定諸儒之說者如堯典宅嵎夷則據後漢書定為朝鮮正薛季宣于

欽之誤宅西則據黃度尚書說不限以一地正徐廣史記注之誤●降媯汭則據孔安國傳陸徳明釋文之說正水經注媯汭二水之誤舜典恒山則據渾源曲陽之道里正漢志止曲陽之誤夾右碣石則據顧炎武肇域志所載劉文偉說正漢志右北平之誤滎波既瀦則據傅寅之說正孔●滎波分二水之誤又訂定蔡沈集●之說者如禹貢治梁及岐則據曽●之說辨其非呂梁狐岐九河既道則據經典釋文辨簡潔非一河灉沮既同則據元和郡縣志元豐九域志辨此沮水非汳沮浮於濟漯則據漢書地理志陳師凱書●旁通辨其不知漯水所在濰淄既道則據水經注辨淄水不東入濟浮于淮泗則據史記河渠書辨禹時泗水上源不自泲通河三江既入則據鄭康成之說辨其誤從庾闡呉都賦注和夷底績則據水經注時瀾書說辨嚴道以西無夷道盤庚于今五遷則據史記索隠辨邢即音耿祖乙並未兩遷以及三危有二嶓冢亦有二熊耳有二而實一雍梁二水兼得岷山荊梁二州各有沱潛黒水有三漢水有二南亳西亳皆湯所都均考證精核足以證往古之訛釋後儒之惑至於崑崙河源之說非惟訂漢儒之●並正元史之非是則恭逢

聖代混一輿圖得以考見其實據尤非前代經師輾轉耳食者比矣

欽定書經●說已備採其文此蓋其先出别行之本敬著於録俾天下萬世知

聖學髙深度越千古仰觀俯察協契庖犧一時珥筆之臣鞠●

螭坳側聆

聖訓得餘緒之萬一已能綜括古今為說經家所未曽有也乾隆四十五年七月恭校上

總纂官臣紀昀臣陸錫熊臣孫士毅總　校　官臣陸　費　墀

## 尚書地理今釋

欽定四庫全書

大學士蔣廷錫撰

聖訓

虞書

堯典

嵎夷　今朝鮮地　按孔安國傳東表之地稱嵎夷正義曰青州在東界外之畔為表故云東表之地禹貢錐指援据後漢書以嵎夷為朝鮮地蓋朝鮮古屬青州與今山東登州府隔海相對正合孔●東表之語薛季宣書古文訓謂嵎夷海嵎諸夷今登州于欽齊乘又指為寧海州皆非也

南交　今安南國林之奇尚書觧云南交即交趾也史記五帝本紀日黃帝之地北至于幽陵南至于交趾則交趾之對幽都其來尚矣

西　朔方　按史記五帝紀注徐廣曰西者今天水之西縣漢屬隴西郡非也西縣秦置在今陜西鞏昌府秦州界非以和仲宅西而名西之不可為西縣猶朔方之不可為朔方郡皆不當専指一處黄度尚書說云禹貢西被流沙自流沙以西皆夷界山川不紀於職方故稱西以見境域之不止此也朔則北限沙漠●●悠逺山川不可見故稱朔方以為大界或曰山海經北●有幽都山樂史寰宇記幽州有幽都山皆為附㑹此記良是

媯　汭　在今山西平陽府蒲州界　按孔安國●云舜所居媯水之汭經典釋文云汭水之內也皆不以汭為水名而水經注云歴山有舜井媯水出焉南曰媯水北曰汭水異源同歸渾流南入於河史記正義亦引地記云河東郡青山東山中有二泉南流者媯水北流者汭水今考山西平陽府蒲州南有媯汭二水皆南注大河與水經注地記二書合蓋汭本訓北訓內又為小水入大水之名或後人見媯水北有一小水入媯遂●堯典文而加名耳

舜典

岱宗　魯頌作泰山周禮作岱山在今山東濟南府泰安州北五里

南嶽　周禮作衡山山海經作●嶁山在今湖廣衡州府衡山縣西北三十里接衡陽縣及長沙府界西嶽　禹貢作太華周禮作華山在今陜西西安府華隂縣南十里

北嶽　禹貢作恒山漢避文帝諱改常山在今山西大同府渾源州南二十里接直●真定府界　按恒山自班固漢志載于上曲陽今真定府曲陽縣酈道元水經注以下咸宗之然今曲陽縣治去山趾一百四十里不若渾源之近

本朝釐正祀典祠恒山於渾源州當主渾源為是幽洲　按說文洲通作州括地志云故龔城在檀州燕樂縣界今順天府宻雲縣東北塞外地故老●云舜流共工幽州居此城

崇山　在今湖廣永定衛西大庸所東三苗　今湖廣武昌岳州二府江西九江府地史記正義曰呉起云三苗之國左洞庭而右彭蠡今江州鄂州岳州也

三危　在今陜西嘉峪闗外廢沙州衛界括地志云山有三峯故曰三危俗亦名卑羽山在沙州敦煌縣東南三十里按蔡●云三危西裔之地即禹貢所謂三危既宅者是矣若導川黒水所經之三危自在大河之南與此為二詳禹貢三危下

羽山　在今山東兖州府沂水東南一百里接郯城縣及江南淮安府海州贑榆縣界

大禹謨

歴山　在今山西平陽府蒲州南三十里即禹貢雷首山也水經注云河東郡南有歴山謂之歴觀舜所耕處

益稷

塗山　在今江南鳯陽府懐逺縣東南八里孔頴逹正義曰哀七年左傳禹㑹諸侯於塗山杜預云塗山在夀春縣東北塗山國蓋近彼山也

夏書

禹貢諸篇地名皆依經文編次禹貢山川有一名再見或三見者若依例編叙未免重復混淆今將九州疆域山原川澤羌夷各以●次焉

九州

冀州　今山西之太原平陽汾州潞安大同五府澤遼沁三州直●之順天永平保定廣平順徳宣化六府及真定河間二府西北境大名府濬縣西境　盛京之錦州府河南之懐慶衛輝彰徳三府其北直抵塞外隂山下西起東受降城今●古名薩爾几村之北東訖于大遼水也

兖州　今山東之東昌府及兖州府曺州陽榖夀張鄆城三縣濟南青州二府西北境直●之大名府及真定河間二府東南境河南之衛輝府胙城縣也青州　今山東之登州萊州二府青州府益都臨淄樂昌安丘夀光臨朐六縣及諸城髙苑博興樂安四縣南境濟南府肥城長清歴城章丘鄒平長山新城淄川八縣及泰安州萊蕪縣北境兖州府東阿平陰二縣北境其東北跨海為　盛京之奉天府訖於朝鮮國也　按孔傳云東北據海實據有遼東之地孔氏之言是也蔡氏謂東北至海者非

徐州　今江南之徐州及鳯陽府懐逺五河虹靈壁四縣泗宿二州淮安府桃源清河安東宿遷睢寧贑榆六縣邳海二州山東之兖州府滋陽曲阜寧陽泗水金鄉魚臺嘉祥鉅野汶上郯城鄒滕嶧費十四縣及平隂縣南境濟寧東平沂三州濟南府新泰縣及萊蕪縣泰安州南境青州府莒州●隂沂水日照三縣及諸城縣南境也

揚州　今江南之江寧揚州廬州安慶池州太平寧國徽州鎮江常州蘇州松江十二府滁和廣徳三州鳯陽府鳯陽臨淮定逺霍丘盱眙天長六縣夀州淮安府山陽鹽城二縣河南之汝寧府光山固始二縣光州湖廣之黃州府羅田蘄水廣濟黃梅四縣蘄州廣東之潮州府及浙江江西福建皆是也

荊州　今湖廣之武昌漢陽安陸荊州岳州長沙衡州常徳辰州寶慶永州十一府郴靖二州施州衛及襄陽府南漳縣徳安府安陸雲夢孝感應城應山五縣隨州南境黃州府黃岡麻城黃陂黃安四縣四川之夔州府建始縣廣西之桂林府全州及興安縣越城嶺北境也

豫州　今河南之河南開封歸徳南陽汝寧五府汝州直●之大名府東明長垣二縣山東之兖州府定陶城武曹單四縣江南之鳯陽府潁亳二州潁上太和●城三縣湖廣之襄陽府襄陽光化宜城棗陽榖城五縣均州鄖陽府鄖保康二縣及鄖西縣東境徳安府隨州北境也

梁州　今陜西之漢中府興安州及西安府商州雒南山陽鎮安商南四縣鞏昌府兩當鳯文成四縣徽階二州湖廣之鄖陽府房竹山竹溪三縣及鄖西縣西境四川之成都保寧順慶龍安馬湖五府潼川嘉定卭眉雅五州及敘州重慶夔州三府瀘州江北諸州縣松潘建昌二衛疊溪營黎大所天全六畨招討司是也

雍州　今陜西之臨洮平涼慶陽延安鳯翔五府西安府長安咸寧咸陽興平臨潼髙陵鄠藍田涇陽三原盩厔渭南富平醴泉朝邑郃陽澄城白水韓城華隂蒲城同官武功永夀三水淳化長武二十七縣同華耀乾邠五州鞏昌府隴西安定㑹寧通渭寧逺伏羗西和秦安清水漳禮十一縣秦州及榆林寧夏寧夏中靖逺岷州洮州甘州莊浪諸衛所其在化外者南至西傾積石西踰三危北抵沙漠皆是也

山原附

壺口　今山西平陽府吉州西南七十里有壺口山黃河之水注其中如壺然

梁　岐　案孔傳梁岐在雍州今陜西西安府韓城縣西北九十里之梁山鳯翔府岐山縣東北四十里之岐山也岐山一名天柱山山南為周原詩所謂周原膴膴也蔡●疑雍州之山不當載于冀州指今山西汾州府永寧州東北之呂梁山一名骨●山者為梁山汾州府孝義縣西之狐岐山一名薛頡山者為岐山然二山去河甚逺不得謂河水所經曽●云壺口梁岐一役也其施功皆同時不可分言於二州故并言於冀得此可釋蔡氏之疑

岳陽　太岳一名霍太山今為中鎮在山西平陽府霍州東三十里山周二百餘里南接岳陽趙城二縣北接靈石縣東接沁源縣界　案岳陽所該者廣蔡氏専指岳陽一縣非是

碣石　按漢書地理志云大碣石山在右北平郡縣城縣西南武帝紀注文頴云碣石在遼西絫縣絫縣今罷入臨渝此石著海旁蓋驪城即今直●永平府樂亭縣絫縣即今昌黎縣二縣壤地連接杳無碣石踪跡而海水蕩滅之說又●誕不可信考肇域志云山東濟南府海豐縣有馬谷山即古碣石劉文偉亦以馬谷山在古九河之下合於禹貢入河入海之文斷為碣石無疑近世論碣石者惟此說庶幾近之明劉文偉云禹貢敘碣石有入河入海之文其在九河之末入海之口明矣今九河故道俱在徳棣之間碣石不當復在他境況地●北髙南下北平髙地河水奚由而逹耶馬谷山既在九河之下而又巍然獨出于海濵其為碣石無疑

●　●山在今山東青州府●隂縣南八里西南接兖州府費縣界延袤一百餘里

嶧陽　嶧陽一名●嶧山在今江南淮安府邳州西南俗名距山以與沂水相距也

岷　岷山跨古雍梁二州自陜西鞏昌府岷州衛以西大山重谷谽谺起伏西南走蠻箐中直抵四川成都府之西境凡茂州之雪嶺灌縣之青城皆其支脈而導江之處則在今松潘衛北西畨界之浪架嶺漢書地理志所云岷山在湔底道西●外是也

嶓　嶓冡有二一在陜西漢中府寧羗州北九十里東漢水所出即導漾之嶓冡一在鞏昌府秦州西南六十里西漢水所出二山南北相去三四百里而支脈隠然聯屬郡縣志所謂隴東之山皆嶓冡是也

蔡　蔡山宋葉少藴謂即周公山在今四川雅州東五里

●　●山在今雅州名山縣西五里接雅州及蘆山縣界

西傾　西傾山一名嵹臺山在今陜西鞏昌府洮州衛西畨界延袤千里外跨諸羌

荊　荊山在今陜西西安府富平縣西南十里下有荊渠即北條之荊

終南　終南山在今陜西西安府長安縣南五十里東至藍田縣西至鳯翔府郿縣綿亘八百餘里

惇物　惇物山漢書地理志右扶風縣武功注大壹山古文以為終南垂山古文以為惇物皆在縣東武功今陜西鳯翔府郿縣考圖志不載是山胡渭禹貢錐指以為太一之北峯在縣東四十里者是也

鳥䑕　鳥鼠山在今陜西臨洮府渭源縣西二十里三危　三危山在大河南今陜西岷州衛塞外古叠州西西畨界中雲南麗江府北河圖括地象云三危在鳥䑕西南與汶山相接黒水出其南鄭●云南當岷山則在積石西南是也今雲南大理府雲龍州西有三崇山一名三危瀾滄江經其麓有黒水祠或以為即古三危也乎按黒水即今之瀾滄江若以三危在麗江府北似 太逺雲龍州之說頗亦近理並存備考

積石　積石山在今河州北一百二十里水經注謂之唐述山括地志云山●峭㧞下臨黄河其西五十里有積石闗唐置積石軍於此山海經云積石山在金地河門闗西南境中漢之河闗縣今之河州杜佑通典云禹施功自積石山達龍門龍門　龍門山在今陜西西安府韓城縣東北五十里大河之西東與壺口隔水相望

崑崙　崑崙山在今西畨界有三山一名阿克坦齊禽一名巴爾布哈一名巴顔喀拉總名枯爾坤譯言崑崙也在積石之西河源所出　按漢書地理志金城郡臨羌縣西北至塞外有西王母石室西有弱水崑崙山祠此蔡●所據以為崑崙在臨羌者也然漢志言西有崑崙山祠非言山在縣界漢臨羌縣在今陜西西寧衛西崑崙山不啻若是之近通典云吐蕃自云崑崙山在國中西南河之所出唐書吐蕃●云劉元鼎使還言自湟水入河處西南行二千三百里有紫山直大羊同國古所謂崑崙蕃曰悶摩黎山東距長安五十里河源其間元史附録河源云吐畨朶甘思東北有大雪山名亦耳麻不莫剌其山最髙譯言騰乞里塔即崑崙也按雪山今名爾托灰山在崑崙之東諸水所合諸源滙流經其下非即崑崙也元史誤●又按此崑崙山乃河水伏流●見之地非四大水 源之崑崙也互詳黒水案下

岍　岍山漢書地理志名呉山在今陜西鳯翔府隴州南八十里

雷首　雷首山括地志云此山西起雷首東至呉坂長數百里隨地異名通典云雷首在河東縣今山西蒲州此山凡有八名歴山首陽山薄山襄山甘棗山中條山渠豬山獨頭山也互見前歴山下

底柱　底柱山在今河南河南府陜州東四十里大河中西北去山西平陽府平陸縣五十里

析城　析城山在今山西澤州陽城縣西南七十里王屋　王屋山在今河南懐慶府濟源縣西北九十里接山西平陽府垣曲縣及澤州陽城縣界山有三重其狀如屋

太行　太行山延袤千餘里起於河南懐慶府濟源縣迤西東北跨山西河南直●界

朱圉　朱圉山在今陜西鞏昌府伏羗縣西南三十里熊耳　熊耳山在今河南河南府盧氏縣西南七十里接陜西西安府商州晉上洛縣界熊耳雖有東西異名其實一山故郭璞云在上洛班固云在盧氏蔡●以班固為非非也

外方　今中嶽嵩山在河南河南府登封縣北十里西接洛陽縣北接鞏縣東接開封府宻縣界綿亘一百五十里

桐柏　桐柏山在今河南南陽府桐柏縣東一里東南接湖廣徳安府隨州西接襄陽府襄陽縣界

陪尾　陪尾山在今山東兖州府泗水縣東五十里按孔●云淮出桐柏經陪尾今徳安府安陸縣北有橫山漢志所謂橫尾山古文以為陪尾者也淮水不經此山下呉澄書纂言曰唐志泗水縣有陪尾山泗水出焉蓋此是也以橫尾為陪尾者非是互見泗水下

荊山　在今湖廣襄陽府南漳縣西少北八十里左●荊山九州之險指此

內方　內方山在今湖廣安陸府鍾祥縣西周廻百餘里接荊門州界

大別　大別山一名魯山在今湖廣漢陽府漢陽縣東北半里漢水西岸